पाएं अपने शहर की ताज़ा ख़बरें और फ्री ई-पेपरडाउनलोड करें
बुधवार को प्रशासनिक अमले ने नियम विरुद्ध चल रहे क्लीनिक पर कार्रवाई करते हुए वहां से करीब 50 हजार की एलोपैथिक दवाएं जब्त की तो वहीं इसे सील कर दिया गया। जब टीम मौके पर पहुंची तो करीब चार मरीजों को भर्ती कर इलाज किया जा रहा था। श्यामपुर तहसील में इन दिनों अवैधानिक रूप से चल रहे क्लीनिकों पर कार्रवाई शुरू की गई है। ग्रामीणों से इस कोरोना काल का लाभ उठाकर इलाज के नाम पर मोटी रकम वसूली जा रही है।
इन अवैधानिक रूप से चल रहे क्लीनिकों पर बुधवार को श्यामपुर तहसीलदार के नेतृत्व में स्वास्थ्य व पुलिस की संयुक्त टीम ने कार्रवाई की। दुर गांव में चल रहे एक क्लीनिक पर छापामार कार्रवाई की गई। इस दौरान यहां पर करीब चार मरीजों का इलाज किया जा रहा था। खास बात यह थी कि बिना डिग्री के यहां पर एलोपैथिक दवाओं से इलाज किया जा रहा था। कई मरीजों को ड्रिप भी लगाई गई थी। मरीज और उनके परिजन बिना मास्क के ही इलाज करा रहे थे।
डॉक्टर से मांगी डिग्री तो नहीं दिखा पाया : कार्रवाई करने गई टीम ने यहां पर जो डॉक्टर इलाज कर रहा था उससे उसकी डिग्री मांगी लेकिन वह नहीं दिखा सका। तहसीलदार अतुल शर्मा ने बताया कि सूचना मिलने के बाद दुरगांव स्थित सर्जन सिंह के क्लीनिक पर कार्रवाई की गई है। बिना डिग्री के यह ग्रामीणों का इलाज कर रहा था। यहां पर भारी मात्रा में एलोपैथी दवाएं मिली हैं। यहां पर राजगढ़, विदिशा जिले से भी लोग इलाज कराने आ रहे थे।
अस्पताल से सभी मरीजों को बाहर निकाला
टीम ने अस्पताल से सभी मरीजों को बाहर निकलवाया और क्लीनिक में रखी दवाओं और इंजेक्शन को जब्त कर लिया गया। इस मामले की जांच श्यामपुर बीएमओ डॉक्टर एचपी सिंह करेंगे। इससे पहले नायब तहसीलदार ज्योति पटेल के नेतृत्व में अहमदपुर में एक बंगाली डॉक्टर के यहां कार्रवाई की गई थी। इस दौरान क्लीनिक के बाहर भीतर भीड़ होने व एक-एक पलंग पर दो से तीन लोगों को ड्रिप लगाते हुए पाया गया था। इस संबंध में डॉ. एचपी सिंह ने बताया कि बुधवार को बिना डिग्री के इलाज की शिकायत पर कार्रवाई की गई। जांच उपरांत पुलिस को मामला दर्ज करने के लिए लिखा जाएगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn